Стоян Михайловски
Пеперуда

chitanka.info

Орелът — велемощний[1] господар на вишините

и планините —

умрял… И птиците поканили тогаз

една мънинка пеперуда —

върховната власт да поеме… „Аз

не съм дотолкоз луда —

задумала тя, — да не знам,

че мойта работа не е на птиците да дам

наредба и закони… Чест подобна подобава

на който притежава

орелски нокът и орелска клъвка[2]… Мен

Бог сътвори да миткам[3] край чубрачките[4] весден!“

Неопитни момци —

адвокатушки, даскалчета и писцѝ[5] —

вий, що дърдорите весден и възмечтавате

да ставате

водители и големци —

за вас написах този строг,

но мъдър аполог[6].

Съдбата колкото и да ви изкушава —

помнете винаги, че слава

без дарби и способност е лъжовна

и скоро се превръща в гавра всесветовна.

[1] Велемо̀щний — всесилен, много мощен. ↑

[2] Клъ̀вка — клюн. ↑

[3] Мѝткам — скитам се без работа. ↑

[4] Чубра̀чка — храст, шубрак. ↑

[5] Писцѝ — писари. ↑

[6] Аполо̀г (гр.) — басня. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.